বাজপাখি পাচারের চেষ্টা ভন্ডুল, গ্রেফতার ১

বর্ধমান: বাজপাখি পাচারের বড়সড় চক্রান্ত ভণ্ডুল করল বনদফতর। গোপন সূত্রে খবর পেয়ে বুধবার গভীর রাতে বাঁশকোপা টোল প্লাজার সামনে অভিযান চালায় বর্ধমান (Bardhaman) বন বিভাগের (Forest Department) দুর্গাপুর রেঞ্জের বিশেষ টিম। তদন্তের স্বার্থে অভিযানকে গোপন রাখা হয়েছিল যাতে পাচারচক্রের অন্যান্য সদস্যরা সতর্ক না হয়ে পড়ে। অভিযানে আটক করা হয় একটি চারচাকা গাড়ি, সেখান থেকেই উদ্ধার হয় মোট ছ’টি বাজপাখি (District news)।

বনদফতর সূত্রে জানানো হয়েছে, বাজপাখিগুলি বিহার থেকে বর্ধমানের দিকে পাচারের উদ্দেশ্যে আনা হচ্ছিল। ঘটনাস্থলেই গ্রেফতার করা হয় গাড়ির চালক শেখ ওয়াজেদকে, যিনি পূর্ব বর্ধমানের দুবরাজদীঘির বাসিন্দা। প্রাথমিক তদন্তে জানা গিয়েছে, তিনিই পাচারচক্রের সক্রিয় সদস্য।

আরও পড়ুন: শিশু মৃত্যু ঘিরে হাসপাতালে উত্তেজনা, মার খেলেন চিকিৎসকেরা

দুর্গাপুর রেঞ্জের আধিকারিক সুদীপ বন্দ্যোপাধ্যায় জানান, গোপন সূত্রে সুনির্দিষ্ট তথ্য পাওয়ার পরেই ফাঁদ পাতা হয়েছিল। গাড়ি থামাতেই বেরিয়ে আসে পাচারের চক্রান্ত। উদ্ধার হওয়া বাজপাখিগুলিকে বনদপ্তরের হেফাজতে রাখা হয়েছে এবং পুরো ঘটনার বিস্তারিত তদন্ত ও আইনি প্রক্রিয়া চলছে।