অর্থাভাব বাধা নয়! নবাব বাড়ির কেনা জায়গার উপর ২৬৩ বছরের মা দুর্গার পুজো

বর্ধমান: ২৬৩ বছর ধরে অটুট ঐতিহ্য বহন করছে প্রামাণিক পরিবারের দুর্গাপুজো (Durga Puja 2025)। খাজা আনোয়ার বেড় এলাকার এক বৃদ্ধা প্রথমে ঝোঁপঝাড়ের মধ্যে দুর্গার আরাধনা শুরু করেছিলেন। পরে স্থানীয় বিহারীলাল প্রামাণিক স্বপ্নাদেশ পান, এই স্থানে দুর্গাপুজো করতে হবে। তবে জায়গাটি ছিল নবাব বাড়ির। প্রামাণিক পরিবার জমিটি নবাব পরিবারের কাছ থেকে কিনে নেয়। নবাব পরিবারও বিনা দ্বিধায় জায়গাটি দিয়ে দেয় পুজোর জন্য।

এই পুজোয় বলির কোনো প্রথা নেই। প্রামাণিক পরিবারের সদস্যরা সারা বছর বাইরে থাকলেও দুর্গাপুজোর সময় একত্রিত হন। বিসর্জনের দিন এলাকার মানুষকে অন্নভোগ খাওয়ানো হয়।

আরও পড়ুন: দশমীতে অরন্ধন, বন্দোপাধ্যায় বাড়ির জৌলুস কমলেও রীতিতে ভাঁটা পড়েনি

সবচেয়ে বড় বিশেষত্ব—পুজোর কাঠামোটি ২৬৩ বছর ধরে অপরিবর্তিত। প্রতি বছর নিরঞ্জনের একদিন পর সেটি প্রামাণিক পরিবার বাড়িতে নিয়ে যান। বৈজ্ঞানিক দৃষ্টিতে কাঠের এতদিন অক্ষত থাকা কঠিন হলেও স্থানীয়রা বিশ্বাস করেন, এটি মায়ের মহিমার ফল।

অর্থাভাবের কারণে জৌলুস কমলেও মায়ের পুজোয় ভক্তির কোনো ঘাটতি রাখেন না প্রামাণিক পরিবার। এই ঐতিহ্যই আজও ভক্তদের টানছে প্রামাণিক বাড়ির দুর্গাপুজোয়।